הנרי מידלטון (מושל)

הנרי מידלטון (באנגלית: Henry Middleton  ) היה חוואי, פוליטיקאי ודיפלומט אמריקאי מקרוליינה הדרומית, איש המפלגה הדמוקרטית-רפובליקנית, שכיהן כחבר בית הנבחרים של קרוליינה הדרומית בשנים 1802–1810, כחבר הסנאט של קרוליינה הדרומית ב-1810, לאחר מכן ועד 1812 כמושל קרוליינה הדרומית ה-43, כחבר בית הנבחרים של ארצות הברית בשנים 1815–1819, וכשגריר ארצות הברית ברוסיה החמישי בשנים 1821–1830.
ראשית חייו
הנרי מידלטון נולד בלונדון, אנגליה, כבנם של , שנמנה עם האבות המייסדים של ארצות הברית, היה נציג קרוליינה הדרומית בקונגרס הקונטיננטלי השני, ונמנה עם חותמי הכרזת העצמאות של ארצות הברית; ושל מרי איזרד מידלטון. סבו, הנרי מידלטון, היה גם הוא פוליטיקאי, וכיהן כנשיא קונגרס הקונפדרציה השני במשך 4 ימים באוקטובר 1774. הוא שימש כמורה פרטי ב"מידלטון פלייס", אחוזת המשפחה.
קריירה פוליטית
בשנים 1802–1810 כיהן מידלטון כחבר בית הנבחרים של קרוליינה הדרומית. ב-26 בנובמבר 1810 הוא החל לכהן כחבר הסנאט של קרוליינה הדרומית, אך כשבועיים לאחר מכן, ב-8 בדצמבר, הוא נבחר כמושל קרוליינה הדרומית ה-41.

במהלך תקופת כהונתו כמושל, הוקמה מערכת בתי ספר ללא תשלום עבור ילדים מעוטי יכולת, ונוסד הבנק של קרוליינה הדרומית. באותה תקופה עלתה במדינה הדרישה למלחמה מול בריטניה, ובבחירות של 1811 נשלחו לוושינגטון הבירה שלושה "ניצי מלחמה": ג'ון קלהון, לנגדון צ'יביס וויליאם לאונדס. השלושה הובילו את הקריאה למלחמה, כשקלהון ניסח את הצעת החוק הסופית להכרזה על פתיחת מעשי האיבה. עד מהרה גייסה קרוליינה הדרומית 5,000 איש עבור המאמץ המלחמתי, ופול המילטון, גם הוא מושל המדינה לשעבר, מונה כמזכיר הצי של ארצות הברית. בשל סעיף הגבלת הכהונה בחוקת קרוליינה הדרומית מ-1790, שמנע ממושלי המדינה לכהן ביותר מתקופת כהונה רצופה אחת, סיים מידלטון את כהונתו כמושל בדצמבר 1812.

בשנים 1815–1819 כיהן מידלטון כחבר בית הנבחרים של ארצות הברית.

ב-6 באפריל 1820 מונה מידלטון על ידי הנשיא ג'יימס מונרו כשגריר ארצות הברית ברוסיה. הוא החל את שליחותו ב-17 ביוני 1821 והחליף בתפקיד את ג'ורג' קמפבל. שליחותו ברוסיה הסתיימה ב-3 באוגוסט 1830. במסגרת תפקידו הוטל עליו לדאוג לאינטרסים האמריקאים בדיוני ההכנה לבוררות של הצאר אלכסנדר הראשון בשאלת הפיצויים על פי סעיף 1 של הסכם גנט בנוגע לעבדים שעזבו את ארצות הברית במהלך מלחמת 1812 ואחריה.

בשובו מרוסיה, היה מידלטון מנהיג מפלגת האיחוד בקרוליינה הדרומית במהלך משבר הביטול של שנות ה-30. בוועידת המפלגה של 1830 הוא היה סגן נשיא הוועידה.
חיים אישיים
ב-1794 נשא מידלטון לאישה את מרי הלן הירינג. לשניים נולדו 14 ילדים, מתוכם עשרה הגיעו לבגרות, כולל ויליאמס מידלטון , שנמנה עם חותמי החלטת הפרישה של קרוליינה הדרומית עם פרוץ מלחמת האזרחים האמריקאית, ואדוארד מידלטון , שבניגוד לאחיו, שירת בצי ארצות הברית במלחמת האזרחים בצד האיחוד, והגן על חופי האוקיינוס השקט של ארצות הברית במהלך המלחמה.

הנרי מידלטון נפטר בצ'ארלסטון ב-14 ביוני 1846. הוא נטמן באחוזת הקבר המשפחתית במחוז דורצ'סטר שבקרוליינה הדרומית.

הבית ששימש כמעון הקיץ שלו בשנים 1813–1820, שנודע בשם "וייטהול" , הוכנס ב-1969 אל המרשם הלאומי של מקומות היסטוריים. הוא ומשפחתו נהגו גם להעביר את חופשות הקיץ שלהם בסטון וילה (Stone Villa) שבניופורט שברוד איילנד, שנהרסה ב-1957.
לקריאה נוספת
 Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, pp. 1392-1393.

קישורים חיצוניים

 הנרי מידלטון באתר אגודת המושלים הלאומית 

 הנרי מידלטון באתר The Political Graveyard 


הערות שוליים

קטגוריה:מושלי קרוליינה הדרומית
קטגוריה:מושלי מדינות ארצות הברית מהמפלגה הדמוקרטית-רפובליקנית
קטגוריה:חברי בית הנבחרים של ארצות הברית מקרוליינה הדרומית
קטגוריה:חברי בית הנבחרים של ארצות הברית מטעם המפלגה הדמוקרטית-רפובליקנית
קטגוריה:חברי האספה הכללית של קרוליינה הדרומית
קטגוריה:שגרירי ארצות הברית ברוסיה
קטגוריה:אמריקאים ממוצא אנגלי
קטגוריה:אמריקאים שנולדו ב-1770
קטגוריה:אמריקאים שנפטרו ב-1846